Il-Ministru għas-Saħħa Chris Fearne ħabbar li nħareġ il-permess għall-bini ta' blokka ġdida tal-Outpatients fl-Isptar Mater Dei. Fearne kiteb fuq il-mezzi soċjali li l-Awtorità tal-Ippjanar ħarġet dan il-permess illum. Kien fl-2017 li l-Ministru għas-Saħħa u Deputat Prim Ministru Chris Fearne qal li għaddejjin taħditiet mal-Awtorità tal-Ippjanar biex tinbena blokka oħra għall-Outpatients fl-isptar li nbena fl-2008. F'konferenza tal-aħbarijiet qabel l-elezzjoni tal-2017, indirizzata wkoll mill-Prim Ministru ta' dak iż-żmien, Joseph Muscat, Fearne qal li l-blokka se ssir fejn hemm il-helipad u se tkun għolja sitt sulari. Aħbar sabiħa: L-Awtorità tal-Ippjanar illum ħarġet il-permess għall-bini ta' Outpatients Block ġdid ġewwa Mater Dei #NinvestufSaħħtek #FMS pic.twitter.com/KdSC1jEYvx — Chris Fearne (@chrisfearne) August 10, 2021 Fl-2017 "Pjan biex tinbena blokka ġdida għall-outpatients f'Mater Dei" – Chris Fearne Kien ilu jinħass il-bżonn għall-estensjoni tas-servizzi tal-Outpatients, billi fir-rapport dwar id-Dipartiment tal-Outpatients tal-Isptar Mater Dei fl-2017, l-Awditur Ġenerali qal li dan evolva tant li żdiedu l-viżti u l-ispeċjalitajiet kliniċi iżda nnota li l-ħin ta' stennija għall-appuntamenti "għadu eċċessiv" u qed joħloq problemi kemm għall-pazjenti u anke għall-isptar stess. L-Awditur kien semma tliet fatturi li jinfluwenzaw id-domanda tas-servizzi tal-Outpatients. Dawn huma l-ammont sostanzjali ta' riferimenti mhux ġustifikati, id-distribuzzjoni mhux ekwa tal-pazjenti bejn id-diversi konsulenti, u pazjenti li jonqsu milli jmorru għall-appuntament. Fl-analiżi tiegħu, l-Awditur Ġenerali qal li dan qed jirriżulta minħabba diversi raġunijiet, fosthom il-frammentazzjoni tal-istrateġiji u l-protokolli fis-settur tas-saħħa u anke prassi mill-pazjenti li jikkonsultaw kliniċi privati fl-istess waqt li jkollhom konsulenza f'Mater Dei. Fl-2017 L-Awditur jinnota nuqqasijiet li qed iwasslu għal "dewmien eċċessiv" fl-Outpatients Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61135d7b8a138_rand.td-a-rec-img{text-align:left}.td_uid_3_61135d7b8a138_rand.td-a-rec-img img{margin:0 auto 0 0}